钦定古今图书集成/明伦汇编/官常典/第316卷 > 周洪谟
## 钦定古今图书集成/明伦汇编/官常典/第316卷 > 周洪谟

按《明外史》本传：“洪谟，字尧弼，长宁人。正统十年进士
及第，授编修。博闻强记，善文词，熟国朝典故，喜谈经
济。景泰元年，疏劝帝亲经筵，勤听政，因陈时务十二
事，再迁侍读。宪宗嗣位，复陈时务，言人君保国之道
有三：曰力圣学，曰修内治，曰攘外侮。力圣学之目一：
曰正心。修内治之目五：曰求真才，去不肖，旌忠良，罢”
冗职、恤漕运、攘外侮之目六：曰选将帅、练士卒、讲陈
法、治兵器、足馈饷、靖边陲。帝嘉纳焉。成化改元，廷议
讨四川都掌蛮，洪谟上《方略》六事。诏付军帅行之。寻
出为南京祭酒。上言“南监有红板仓二十间，高皇后
积粟以养监生妻孥者，宜修复。”帝允行之。改北监，请
复洪武中学规二十八条，列榜戒谕。崇信伯费淮入
监习礼，久不至。洪谟劾之，夺冠带，以儒巾赴监，停岁
禄半，学政肃然。先圣像用冕旒十二，而舞佾豆笾数
不称，洪谟请备天子制。又言：“古者鸣球琴瑟为堂上
之乐，笙镛柷敔为堂下之乐，而干羽则舞于两阶。今
舞羽居上，乐器居下，非占制，当改。”尚书邹干驳止之，
洪谟再疏争，帝竟俞其议。迁礼部右侍郎。久之，转左。
以蔡传所释《璿玑玉衡》，后人遵用其制，考验多不合，
宜改制。帝即以属洪谟。众谓必不成，洪谟易以木，旬
日而就。进尚书，加太子少保。二十一年，星变，有所条
奏，帝多采纳。弘治元年四月，天寿山震雷风雹，楼殿
瓦兽多毁。洪谟复力劝修省，帝深纳之。洪谟矜庄寡
合，然与万安同乡。安居政府时，颇与之善。至是，言官
先后论奏，致仕归。又三年卒，谥文安。洪谟尝言：“士人
出仕，或去乡数千里，大拂人情。不若就近选除王府
官，终身不迁，乖祖制，当稍变更。”都掌蛮及白罗罗舁
子数叛，宜特设长官司，就择其人任之，庶无后患。将
没，犹上《安中国、定四裔十事》。其好建白如此。